NARIADENIE RADY (ES) č. 394/2006
z 27. februára 2006,
ktorým sa mení, dopĺňa a aktualizuje nariadenie (ES) č. 1334/2000 stanovujúce režim Spoločenstva na kontrolu exportov položiek a technológie s dvojakým použitím
RADA EURÓPSKEJ ÚNIE,
so zreteľom na Zmluvu o založení Európskeho spoločenstva, a najmä na jej článok 133,
so zreteľom na návrh Komisie,
keďže:
(1)
Podľa nariadenia Rady (ES) č. 1334/2000 (1) položky s dvojakým použitím (vrátane softvéru a technológie) podliehajú účinnej kontrole pri vývoze zo Spoločenstva.
(2)
Aby mohli členské štáty a Spoločenstvo plniť svoje medzinárodné záväzky, príloha I k uvedenému nariadeniu stanovuje spoločný zoznam položiek a technológie s dvojakým použitím uvedený v článku 3 tohto nariadenia, ktorým sa vykonávajú medzinárodne dohodnuté kontroly položiek s dvojakým použitím vrátane Wassenaarského usporiadania, Režimu kontroly raketových technológií (MTCR), Skupiny jadrových dodávateľov (NSG), Austrálskej skupiny (AG) a Dohovoru o chemických zbraniach (CWC).
(3)
Článok 11 uvedeného nariadenia stanovuje, že príloha I a príloha IV sa aktualizujú v súlade s príslušnými povinnosťami a záväzkami, ktoré prijal každý členský štát ako člen medzinárodných dohôd o režimoch nešírenia jadrových zbraní a kontrole vývozu alebo formou ratifikácie príslušných medzinárodných zmlúv, a ich akýmikoľvek úpravami.
(4)
Príloha I a IV k uvedenému nariadeniu by sa mala zmeniť a doplniť s cieľom zohľadniť zmeny prijaté Wassenaarským usporiadaním, Austrálskou skupinou, Režimom kontroly raketových technológií a NSG po zmenách a doplneniach vykonaných nariadením (ES) č. 1504/2004.
(5)
Na zjednodušenie odkazov pre orgány kontroly vývozu a hospodárske subjekty aktualizovaná a konsolidovaná verzia príloh k uvedenému nariadeniu by sa mala uverejniť.
(6)
Nariadenie (ES) č. 1334/2000 by sa malo zodpovedajúcim spôsobom zmeniť a doplniť,
PRIJALA TOTO NARIADENIE:
Článok 1
Prílohy k nariadeniu (ES) č. 1334/2000 sa nahrádzajú znením, ktoré sa nachádza v prílohe k tomuto nariadeniu.
Článok 2
Toto nariadenie nadobúda účinnosť tridsiatym dňom po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 27. februára 2006